Nicholas Braithwaite
Store norske leksikon,Kunst og estetikk,Musikk,Klassisk musikk,Internasjonale dirigenter
Nicholas Braithwaite, britisk dirigent. Han har vært tilknyttet flere orkestre og operahus, særlig i Storbritannia, og har vært gjestedirigent ved blant annet Kringkastingsorkestret, Bergen Filharmoniske Orkester og Oslo-Filharmonien.
Bakgrunn og utdannelse Braithwaite ble født i London som sønn av den opprinnelig newzealandske dirigenten Warwick Braithwaite.Han fikk sin musikkutdannelse ved Royal Academy of Music i London. Braithwaite deltok også i mesterklasser ved Festspillene i Bayreuth og studerte ved musikkonservatoriet i Wien med Hans Swarowsky som lærer. Karriere Braithwaite debuterte som dirigent i 1966 med BBC Scottish Symphony Orchestra. Han ble også fast dirigent for Bournemouth Symphony Orchestra ved siden av sjefdirigenten Constantin Silvestri.Braithwaite var dirigent for Sadler’s Wells Opera i London (den senere English National Opera) i 1971–1974. Her ledet han blant annet en oppførelse av Richard Wagners Der Ring des Nibelungen. Han var musikksjef for Glyndebourne-festspillenes turnévirksomhet i 1976–1980.Braithwaite gjestet et rekke orkestre på de britiske øyer og ledet blant annet London Filharmoniske Orkester på turné i Japan og Sør-Korea.Da Øivind Bergh ga seg som dirigent for Kringkastingsorkesteret i Oslo i 1976, ble Braithwaite engasjert som kunstnerisk leder, men på grunn av usikkerhet om arbeidsdeling og orkestrets fremtid overlot han stillingen etter få måneder til Sverre Bruland og ble i stedet fast gjestedirigent.Braithwaite gjestet også Bergen Filharmoniske Orkester og Oslo-Filharmonien; med sistnevnte gjestet han i 1977–1979 med verker som Enigma-variasjonene av Edward Elgar, Planetene av Gustav Holst og Giuseppe Verdis Requiem. Han har også gjestet flere danske orkestre.Braithwaite var gjestedirigent for Manchester Camerata, et kammerorkester, i 1977–1984, og var orkesterets kunstneriske leder i 1984–1991. I Australia var han sjefdirigent for både Adelaide Symphony Orchestra og Tasmanian Symphony Orchestra i 1987–1991 og gjorde mye for å bygge opp disse orkestrene. Innspillinger Braithwaite har hovedsakelig ledet innspillinger med musikk av engelske komponister, som Edward Elgar, Charles Stanford, William Wordsworth, Gustav Holst og Frank Bridge. Les mer i Store norske leksikon dirigent musikk i Storbritannia